**Bathory** on ruotsalaisen äärimetalliyhtye Bathoryn ensimmäinen albumi. Se edustaa black metalin ensimmäistä aaltoa ja on eräs tyylilajin merkkiteoksista Bathoryn muun varhaistuotannon kanssa. Albumin rajatun painoksen sekä raa’an tyylin takia sitä ei noteeraattu aikansa suuressa musiikkilehdistössä, mutta metallimusiikin maailmassa se sai kulttiaseman, ja vaikutti merkittävästi tulevaan äärimetalliin.

Taustaa
-------

Bathory perustettiin maaliskuussa 1983 Vällingbyn lähiössä Tukholmassa. Aloite tuli 17-vuotiaalta Thomas Forsbergiltä, joka käytti taiteilijanimeä Quorthon. Yhtyeen basistiksi tuli Frederick Melander ("Freddan" tai Hanoi") ja rumpaliksi Jonas Åkerlund ("Vans McBurger"). Keskeisiä musiikillisia esikuvia olivat heavy metal -yhtyeet Venom, Black Sabbath ja Motörhead sekä punk rock -yhtyeet Sex Pistols ja Charged GBH.

Bathoryn perustamisen aikoihin Forsberg työskenteli isänsä Börje Forsbergin ("Boss") omistamassa Tyfon Grammofon -levy-yhtiössä. Vuoden 1983 lopulla yhtiö oli kokoamassa pohjoismaisista yhtyeistä koostuvaa split-albumia. Yksi yhtyeistä kuitenkin vetäytyi suunnitelmista, ja Tyfon suostui ottamaan Bathoryn korvaajaksi. Split-levy *Scandinavian Metal Attack* julkaistiin maaliskuussa 1984. Odotusten vastaisesti Bathoryn sille levyttämät kappaleet toivat yhtiölle paljon fanipostia.

Äänitykset
----------

*Scandinavian Metal Attackin* saavuttaman suosion jälkeen Tyfon pyysi Bathorylta täyspitkää albumia. Forsbergin yhtyetoverit ehtivät kuitenkin muuttaa pois, joten hän päätyi rekrytoimaan paikallisista punk-yhtyeistä basisti Rickard Bergmanin ja rumpali Stefan Larssonin. Kolmikko kokoontui 22. toukokuuta 1984 ensimmäistä ja viimeistä yhteisharjoitusta varten ennen varsinaista äänitystä. Harjoituspäivänä äänitetyt kappaleet julkaistiin myöhemmin bootlegeinä ja viimein 1990-luvulla osana virallista *Jubileum*-kokoelmalevysarjaa.

Esikoisalbumi äänitettiin vuoden 1984 kesäkuussa Tukholman Heavenshore-studiolla, joka oli todellisuudessa muunneltu autotalli. Forsberg käytti äänityksissä Ibanezin *Destroyer I* -sähkökitaraa sekä halpaa 20 watin Yamaha-vahvistinta, jonka läpi soitettiin kitaran ohella bassokitaraa. Albumin rummut äänitettiin kahdella yksinkertaisella mikrofonilla. Tiukan budjetin ja aikarajoitusten takia musiikki äänitettiin ja miksattiin 36–52 tunnissa, mikä antoi sille sittemmin black metalin tunnusmerkiksi nousseen alkeellisen äänimaailman. Albumin tuotti Forsbergin isä Börje Forsberg.

Musiikki
--------

Musiikkinäyte"Sacrifice""Sacrifice" on nopeatempoinen kappale joka kertoo verisestä uhrauksesta Saatanalle.Äänitiedostojen kuunteluohjeet

Albumin äänimaailma on alkeellinen ja kolkko. Kappaleet ovat nopeita ja aggressiivisia raakojen sanoitusten käsitellessä saatananpalvontaa. Forsbergin laulaminen yhdistelee omaperäistä rääkymistä ja murinaa.

Julkaisu
--------

Albumin nimeksi kaavailtiin aluksi *Pentagrammatonia*, mutta moni luki sen väärin *Pentagonina*. Albumin etukannen vuohi lainattiin Erica Jongin noituutta käsittelevästä kirjasta *Witches*.

Nimen lisäksi myös kannen painaminen tuotti ongelmia; Forsberg halusi painattaa vuohikuvan kultamaalilla, mutta sopivan värin puutteessa ensimmäiset tuhat levyä painettiin kirkkaankeltaisella. Forsberg oli pettynyt lopputulokseen ja kertoi myöhemmin halunneensa polttaa koko erän. Aika- ja rahatilanteen vuoksi ensimmäinen painos kuitenkin julkaistiin sellaisenaan, mutta myöhemmissä painoksissa väri muutettiin valkoiseksi.

Takakannen kappaleluettelo sisältää kirjoitusvirheitä. A-puolen kappale "Necromansy" sekä B-puolen "In Conspirasy with Satan" painettiin molemmat s-kirjaimella c-kirjaimen sijaan, sillä vasta painossa tajuttiin että c-kirjaimia oli liian vähän, joten se korvattiin samoin lausuttavalla s-kirjaimella.

Vastaanotto ja jälkimaine
-------------------------

| Vastaanotto |
| --- |
| Arvostelupisteet |
| Julkaisu | Pisteet |
| *AllMusic*Rob Ferrier | 3/5 tähteä |
| *The Collector’s Guide to Heavy Metal: Volume 2: The Eighties*Martin Popoff | 4/10 |
| *Imperiumi* | 8½/10 |

Rajoitetusta painoksesta ja musiikin epäkaupallisuudesta johtuen *Bathory* huomioitiin vain metallimusiikkiin erikoistuneissa lehdissä, joissa yhtyeen musiikki otettiin kuitenkin innostuksella vastaan. Albumin karu äänimaailma, sanoitukset, nopeus sekä Forsbergin omaperäinen laulutyyli loivat pohjaa tulevalle black metal -musiikille ja takasivat yhtyeelle kulttistatuksen. Albumi ei kuitenkaan aikanaan saanut pelkkää ylistystä, vaan esimerkiksi *Kerrang!*-lehti irvaili yhtyeen saatanallisen kuvan kustannuksella ja kutsui sitä "saatanalliseksi roskaksi".

Nykyään *Bathory* luetaan yhdeksi black metalin merkkiteoksista, ja sen katsotaan kuuluvan yhtyeen tuotannon parhaimmistoon.

Tuoreemmassa arviossa *AllMusicin* Rob Ferrier kehuu albumin raakaa ja "pelottavaa" äänimaailmaa sekä keskimääräistä kekseliäämpiä sanoituksia, joita hän kutsuu "epämukaviksi". Hän antaa levylle arvosanaksi kolme tähteä viidestä.

*Collector’s Guide to Heavy Metal* -kirjassaan kanadalainen metallijournalisti Martin Popoff kutsuu albumia "julmaksi mutta musiikillisesti kärkeväksi vitsiksi" ja antaa sille arvosanan 4/10.

*Encyclopaedia Metallum* -tietokannassa albumin 22 käyttäjäarvioon perustuva keskimääräinen pistemäärä on 92 prosenttia (2020).

Kappaleet
---------

Kaikki kappaleet säv. ja san. Thomas Forsberg. 

| A-puoli - Darkness |
| --- |
| Nro | Nimi | Kesto |  |
| 1. | Hades | 05.03 |
| 2. | Reaper | 02.44 |
| 3. | Necromansy | 03.41 |
| 4. | Sacrifice | 03.17 |

| B-puoli - Evil |
| --- |
| Nro | Nimi | Kesto |  |
| 5. | In Conspirasy with Satan | 02.29 |
| 6. | Armageddon | 02.32 |
| 7. | Raise the Dead | 03.42 |
| 8. | War | 03.34 |
| 27.02 |  |

Myöhemmissä uusintapainoksissa aloituskappaleesta "Hades" on leikattu kolmeminuuttinen alkuosa erilliseksi "Storm of Damnation" -nimiseksi introksi.

Kokoonpano
----------

**Muusikot**

* Thomas "Quorthon" Forsberg – laulu, sähkökitara
* Stefan Larsson – rummut
* Rickard Bergman – bassokitara

**Muut**

* Börje "Boss" Forsberg – tuotanto, äänitys
* Thomas "Quorthon" Forsberg – tuotanto, kannen suunnittelu
* Peter Dahl – masterointi

Lähteet
-------

* Ekeroth, Daniel: *Swedish Death Metal*. New York: Bazillion Points Books, 2008. ISBN 978-0-9796163-1-0. (englanniksi)
* Johannesson, Ika & Klingberg, Jon Jefferson: *Blod Eld Död. En svensk metalhistoria*. Stockholm: Alfabeta Bokförlag. ISBN 978-9-1501133-4-1. (ruotsiksi)
* Popoff, Martin: *The Collector’s Guide to Heavy Metal: Volume 2: The Eighties*. Burlington, Ontario: Collector's Guide Publishing, 2005. ISBN 978-1894959315. (englanniksi)
* Santos, José Carlos: *Terrorizer’s Secret History of Black Metal*. London: Dark Arts Ltd, 2009. (englanniksi)
* Hillborg, Yasin: Så jävla metal (Katkelma Yasin Hillborgin *Så jävla metal* -dokumentista, jossa käsitellään Bathoryn alkuaikoja.) *youtube.com*.  (ruotsiksi)
* Thomas Forbsergin haastattelu *MTV:n* "Headbangers Ball'" -ohjelmalle vuodelta 1990. (Forsbergin haastattelu *MTV:lle*, jossa hän kertoo Bathoryn musiikillisista vaikutteista sekä yhtyeen musiikillisesta tyylisuunnasta.) *MTV*.  (englanniksi)

### Viitteet

1. ↑  Bathory *Encyclopaedia Metallum*. Viitattu 11.12.2020. (englanniksi)
2. ↑  Lahtinen, Luxi: Bathory – An Epic Interview With Quorthon *metalrules.com*.  17.11.2001. Viitattu 11.12.2020. (englanniksi)
3. ↑  The birth of a legend *bathory.nu*.  Arkistoitu 17.5.2008. Viitattu 11.12.2020. (englanniksi)
4. 1 2  Ekeroth 2008, s. 31.
5. ↑  *Så jävla metal* -dokumentin katkelman kohta 0:55–1:16.
6. ↑  Headbangers Ball -haastattelu, kohta 0-12–0.19.
7. ↑  Joe: Interview: Quorthon (Bathory) *6.8.2002*. Death Metal Underground. Viitattu 11.12.2020. (englanniksi)
8. ↑  Johannesson & Jefferson 2011, s. 52-62.
9. 1 2 3 4  Ekeroth 2008, s. 30.
10. 1 2  McManus, Peter: Stranger Than Strange - Quorthon uncloacks his secrets in an exclusive interview... *Power Metal Magazine*.  1987.  Arkistoitu 12.11.2020. Viitattu 11.12.2020. (englanniksi)
11. 1 2 3 4 5 6 7 8 9 10  Recording the debut album *bathory.nu*. Viitattu 11.12.2020. (englanniksi)
12. ↑  Bathory – Jubileum Volume III (Additional notes:) *Encyclopaedia Metallum*.  "Tracks 2 and 10 are unreleased recordings from 1984." Viitattu 11.12.2020. (englanniksi)
13. 1 2  What you have always wanted to know about BATHORY (but was always too busy headbanging to ask) *bathory.nu*.  Arkistoitu 24.2.2020. Viitattu 11.12.2020. (englanniksi)
14. 1 2 3 4 5 6 7 8 9 10  Bathory - Bathory *Encyclopaedia Metallum*. Viitattu 11.12.2020. (englanniksi)
15. 1 2 3 4  Ferrier, Rob: Bathory - Bathory *AllMusic*. Viitattu 11.12.2020. (englanniksi)
16. ↑  Boss *Encyclopaedia Metallum: The Metal Archives =*.  Arkistoitu 19.12.2020. Viitattu 23.12.2020. (englanniksi)
17. 1 2  Santos 2009, s. 10-11.
18. 1 2  Ekeroth 2008, s. 32.
19. 1 2  Rivadavia, Eduardo: Artist Biography by Eduardo Rivadavia *AllMusic*. Viitattu 11.12.2020. (englanniksi)
20. ↑  DePalma, Todd: On Jos. A. Smith's illustrations for Witches + A statement from Black Mark Records *TheLeftHandPath.com*.  16.4.2008.  Arkistoitu 16.10.2008. Viitattu 25.12.2020. (englanniksi)
21. 1 2  Popoff 2005, s. 38
22. ↑  Serpent: Bathory: Bathory *Imperiumi*.  02.04.2013. Viitattu 4.5.2023.

Aiheesta muualla
----------------

* Bathory (albumi) Discogsissa.  (englanniksi)
* Albumi *Bathory* Encyclopaedia Metallum -sivustolla (englanniksi)
* Bathory (albumi) AllMusicissa (englanniksi)

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Bathory |
| --- |
|  |
| 
* Thomas Forsberg
* Frederick Melander
* Jonas Åkerlund
* Andreas Johansson
* Stefan Larsson
* Paul Lundberg
* Vvornth
* Kothaar

 |
|  |
| Studioalbumit | 
* Bathory
* The Return......
* Under the Sign of the Black Mark
* Blood Fire Death
* Hammerheart
* Twilight of the Gods
* Requiem
* Octagon
* Blood on Ice
* Destroyer of Worlds
* Nordland I
* Nordland II

 |
|  |
| Splitit | 
* Scandinavian Metal Attack
* Scandinavian Metal Attack II
* Bathory / Tankard / Rage Sampler

 |
|  |
| Kokoelmat | 
* Jubileum Volume I
* Jubileum Volume II
* Jubileum Volume III
* Katalog
* Nordland I & II
* In Memory of Quorthon Vol. I
* In Memory of Quorthon Vol. II
* In Memory of Quorthon Vol. III

 |
|  |
| Boksit | 
* In Memory of Quorthon

 |
|  |
| Musiikkivideot | 
* "One Rode to Asa Bay"

 |

 |